De Wodan isch de germanischi Gott, wo am maiste i früemittelalterlich Quele gnennt werd und isch  de Hoptgott gsii, wo vo allne germanische Stämm verehrt worden isch, wie de langobardischi Glehrti Paulus Diaconus schribt. Er isch mitem römische Gott Mercurius glichgsetzt worde. Us de Lebesgschicht vom Hailige Columban erfaremer, as er bi de Alemane Bieropfer öbercho het. De Gott werd au uf de Runespange vo Nordedorf erwähnt: ᚹᛟᛞᚨᚾ Wôdan, zäme mitem Donnergott Wîgi-Þonar. Offesichtlich isch de Gott ufem Brakteat vo Daxlande (Karlsrue; 6.Jh.) dargstellt. Nochde Becheerig zum Christetum hets no Mane gee, wo Wuotan, Wôtan oder uf altalemannisch Woatan ghaisse hend. En alemannischi Glosse lutet zudem: "Wôtan, tyrannus, herus malus" (Wotan: Tyrann, schlechte Herr). Da isch e typischi "Interpretatio christiana", wo de ehemooligi Hoptgott as schlechte Tyrann darstellt. Viles dütet druf hii, as die vile Michalesberge z Bade-Würteberg früener "Wodansberge" gsii sind. So werd de Michaelsberg östlich vo Cleebrunn im Volksmund Gudinsberg gnennt.